amanoisuno/poet huggingface dataset:
依韻奉和來篇 李至
閑書閑畫滿芸香，卧讀行看固是常。天爲苦吟終借□，帝憐多病不教忙。泥封法醖醅猶嫩，茶煮頒冰味更長。一榻清風兼好獻，可能來此就儂嘗。
夏日直祕閣 李至
蓬閣清虛稱野情，華陽巾穩葛衣輕。垂簾不見喧囂事，盡日唯聞禽鳥聲。小檜影中鋪硯席，短槐陰下著茶鐺。却愁窮巷晚歸去，塵土滿街衝熱行。
暑夜偶作 李至
竹氣荷香夜轉清，趁凉移簟遶空庭。坊門有月幾多樹，池水無風三四星。何處一蟬猶切切，此時殘漏尚丁丁。可憐好夢誰驚覺，正戀五湖吹酒醒。
至啟至數日前久疏投刺略遂登門方媿非才過叨奇遇豈謂愛忘之眷遽貽和寡之詞儻取庸音何伸鄙抱謹課一章兼次高韻 李至
相留不稱主人心，多病虛勞酒滿斟。廳事便臨芳草逕，庖厨只就綠槐陰。玫瑰出檻參差拆，薜荔依牆積漸深。却恨無情是朝日，暫陪懽笑已西沈。
偶述鄙懷奉呈僕射相公 李至
從來迂僻寡朋儔，今日優恩豈自酬。抱病也容居粉署，好吟仍使在蓬丘。利名場裏心尤拙，少俊叢中鬢獨秋。早晚東山拂衣去，願携鳩杖從公遊。
僕射相公思縟春榮詞含古雅忽成絕唱以導高情仍率短才俾次前韻安敢藏拙聊奉諭言 李至
行穿花竹戶庭幽，只下堂階便且遊。紅蕊向人含艷態，黄鸞代客說春愁。遶牀文史堪怡悅，滿席笙歌好獻酬。未必此時閒適趣，不如前日鳳池頭。
奉和牡丹盛開之什 李至
主人多思惜芬度，醉遶吟攀自是常。爛欲燒叢渾是焰，穠來薰物甚於香。妬偎羅綺迷春眼，狂聒笙歌費酒腸。久病勞公誤相問，不同前作粉闈郎。
至啟伏蒙台慈以南至之後見寄佳篇豈曰奉酬輒次高韻 李至
流年冉冉不曾停，合向勞生養道情。萬物已憐成復象，一陽還見動勾萌。南躔日轉階前影，北陸風吹樹杪聲。看即東宮布時令，綠楊堤上有閑行。
至啟伏以僕射相公丁一賢之運鐘四輸之才黄金照社以炳靈素練升天而入夢當就盈之良月過載誕之佳辰儻慙下俚之拙詞曷表中心之善祝輒形微詠願續遐齡 李至
遥想佳辰宴畫堂，清歌一曲遶雕梁。歲星降後蒼生福，元化調來聖祚昌。塵外松身千載老，海中椿樹萬年芳。閑曹隨分多拘束，不得躬親捧壽觴。
伏蒙承旨學士特贈寵招慙非嘉客陪列仙于丹地觀盛事於玉堂御題禁署之名勢娛飛動聖制大風之作鏗若宮商一時併耀于蓬瀛三體互成于真草昔太宗之優待學士日預論思明皇之寵尚集賢時聞臨幸以今況昔異代同榮至謬亞冢卿獲司中祕啗牛心而不稱陪塵尾以何□□銜樂聖之杯且乏如賓之賦嗟嘆不足歌詠輒興雖勞燥吻之冥搜終類擊轅之陋唱仰塵高鑒聊抒下情 李至
昔陪羣彥在鼇山，今日重來越玳筵。纔向玉堂觀聖札，又離瑶席睹宸篇。二南絕唱人驚駭，三體神蹤鳳折旋。坐久庭柯移午影，飲酣宮吹遞香烟。吟求視草牋分寫，醉假通中枕暫眠。俗客不知仙禁近，高歌共樂太平年。
桃花犬歌呈修史錢侍郎 李至
宮中有犬桃花名，絳繒圍頸懸金鈴。先皇爲愛馴且異，指顧之間知上意。珠簾未卷扇未開，桃花援尾常先至。夜靜不離香砌眠，朝饑祇傍御床餧。彩雲路熟不勞牽，瑶草風微有時吠。無何軒后鑄鼎成，忽遺弓劍棄寰瀛。迢迢松闕伊川上，遠逐龍輴十數程。兩眥漣漣似垂淚，骨見毛寒頓顦悴。萬人見者倍傷心，微物感恩猶若是。韓盧備獵何足嘉，西旅充庭豈爲瑞。聞君奉詔修實錄，一字爲褒應不曲。白魚赤雁且勿書，願君書此懲浮俗。
題義門胡氏華林書院 李至
牆頭翠色雲分嶺，井底泉聲瀑落崖。講席日聞談俎豆，書厨時見整竿牌。野猿有果頻窺檻，山鳥無人忽下階。好是魯儒爭就學，不辭千里過江淮。
袁姬哀辭 柳開
彼美袁姬兮，柔芳懿懿。瑶沈蕣瘁兮，追惟弗洎。陰質弱卑兮，資陽望貴。壽康攸遂兮，夭愆所利。北塞南荒兮，偕行萬里。寧期不修兮，溘然而逝。奔服勤劬兮，喪爾母子。恫毒我懷兮，摧傷骨髓。高旻孔仁兮，皇適予委。明知有生兮，亦必有死。無如奈何兮，情思岡已。倏焉胡往兮，音容莫寄。餘玩遺香兮，忍孰爲視。桂山嶄嶄兮，翠攢若指。曷能可忘兮，我心於此。西流之日兮，東流之水。瞬息一去兮，終天遠矣。
贈夢英詩 柳開
晝光夜魄陰陽祖，五緯天立五行父。萬靈蕃昌根此樹，剛柔各鬭清濁聚。形類紛然填下土，精英閒見羣寧侶。雄劇唯神時可主，功格無先明競睹。捨羊犬猪用彪虎，氣包茫昧廓區宇。刓髮披緇心有取，蛻免羈跼脫潜去。身投西佛學東魯，塵視諸徒飈遠舉。狂呼飽醉賤今古，公室侯庭迎走戶。如攀喬柯腰俯僂，搜經抉誥將完補。聲號大荒鏗簨簴，筆詬斯冰卑爾汝。戟枝曳陣孰禦侮，二十游秦老還楚。蛟蟠枯泓驥追鼠，停舟湘濆吾興語。歸返終南恨睽阻。
諷虞嬪詩 柳開
惟堯則天舜弗復，誕妃岡極恩亭育。遏密無聞血盈目，南巡胡爲淚染竹。父輕夫重當何淑，沅湘岸筠烟莓覆。凝紋疊斑殷郁郁，猿緣鼯號鉤輈宿。朋悽助惋聲幾哭，賸疑下尤禹湮瀆。功充民戴荷百祿，重暉並耀難停轂。元居不寧逝如逐，悲啼負冤生莫卜。卒顛沈瀾遠昌族，謳訟肇私歸永福，柔陰慘尅咎深速。前睇九山排矗矗，到今雲顔愁可掬。
贈諸進士詩 柳開
今年舉進士，必誰登高第。孫傳及孫僅，外復有丁謂。到京見陳訪，好尚同韓洎。館中諸仙郎，綸閤賢三字。翰林四主人，列辟羣英粹。厝騰走大名，淜轟天邑沸。怒浪航斯濟，駿蹄御良轡。緣險徑梯空，餓腸勞填味。我何爲欣歡，名身苦將悴。北塞絕戎勳，南荒政遭墜。焦焦家殫窮，口衆食增累。雛豝餘十輩，業學莫能器。髮白壯心衰，不覺老之至。跼縮步九衢，羞畏同腐婢。仰瞻爾數子，吾道終焉寄。無爲忽于予，斯文幸專繼。
與姪柳瀛 柳開
皇唐二百八十年，柳氏家門世有賢。出衆文章惟子厚，不羣書札獨公權。本朝事去同灰燼，聖代吾思紹衫先。感歎盡應餘慶在，今來見汝又堪憐。
塞上 柳開
鳴髇直上一千尺，天靜無風聲更乾。碧眼胡兒三百騎，盡提金勒向雲看。
磐石 柳開
古寺聳山椒，公堂去不遥。尋僧忘俗慮，盤道出塵囂。疏箔捲煙霧，明時望泬漻。漁翁江上立，指我在雲霄。
楚南偉觀樓 柳開
洗盡蠻烟幾案空，登臨直見楚山雄。坐當鴻鵠高飛處，身在乾坤灝氣中。木落有情瞻北闕，霜輕無夢入西風。凭蘭自是蓬瀛客，獨對瀟湘與未窮。
句  其一 柳開
空門今日見張華。
句  其二 柳開
九重城闕新天子，萬卷詩書老舍人。
送人謁柳開 釋正緣
柳牆高於花，怒飛方可至。奇哉游夏徒，吐辭作雄翅。
送僧歸天寧萬年禪院 吳淑
偶携筇杖辭青嶂，便賜蘭牙染紫衣。城闕暫隨明月至，江湖還共白雲歸。樓中夕照山川秀，盤裏春蔬筍蕨肥。我爲浮名閒未得，他時蓮社願相依。
題義門胡氏華林書院 吳淑
高隠仙山下，依山携草堂。窮年樂石水，切意玩縑緗。竹徑來嵇阮，魚梁集惠莊。論文探致極，尋古襲遺芳。沉意詩書苑，游心翰墨場。海鵬潜羽翼，露豹郁文章。俠洽千門慶，聯翩却桂香。活和資勝景，變化得神方。虛檻臨寒水，平皋占夕陽。溪雲蒸柱礎，嵐氣潤衣裳。露葉飄書幌，風花落酒觴。往還乘月喜，酬唱爲春忙。宗族傳雍睦，門閭被寵光。高情誰可及，積善不能量。顧我何爲者，多年別故鄉。他時歸計遂，依附葺雲房。
句  其一 吳淑
浴殿夜凉初閣筆，渚宮秋晚得懸車。
句  其二 吳淑
曉羹沉玉杵，寒鮓疊金綿。
伏睹禁林新成盛事輒思歌詠不避荒蕪上李學士 李沆
禁庭多士列華簪，嚴樂輝光冠古今。御筆騰驤題玉署，宸章照耀詠辭林。虛堂掛後傳千載，翠琰刊成直萬金。振復文明知聖作，尊崇儒術見天心。增修一院煙霞麗主，曲宴羣英雨露深。自我昌朝爲盛事，鼇山清峻重難尋。
貢院鎖宿聞呂員外使高麗贈徐騎省 李沆
聖化今無外，片途莫憚賒。揚帆箕子國，駐節管寧家。去伴千年鶴，歸逢八月槎。離情恨華省，持此待疏麻。
題六和塔 李沆
經從塔下幾春秋，每恨無因到上頭。今日始知高處險，不如歸卧舊林丘。
禁林讌會之什 呂祐之
高會蓬瀛振德音，崇賢同慶湛恩深。瑞融雲露飛宸翰，榮下煙霄飾禁林。鳳藻瓖奇清擊石，龍文模琢麗雕金。辭臣喜適逢時願，睿眷殊敦好士心。華照北門張組繡，秘逾東序敵球琳。玉堂宴罷尤知幸，御牓天章豈易尋。
題議門胡氏華林書院 呂祐之
幾朝旌表映門閭，更賞林園入畫圖。廷詔總宜名讓水，樹巢多恐是慈烏。花迎客館清香遠，竹繞書堂氣節殊。我直紫垣無路到，亂雲芳草隔洪都。
望京樓 曾致堯
望京樓上望，望久思踟躕。境土連江徼，人家匝海隅。隔山川隠映，近郭水縈紆。雨過風腥檻，潮來岸浸蘆。
東林寺 曾致堯
江南楊柳春，日暖地無塵。渡口驚新雨，夜來生白蘋。晴沙鳴乳雁，芳草醉遊人。向晚前山路，誰家賽水神。
崇覺寺 曾致堯
水深花影地莓苔，春色烘人若不開。走報鴒原無別事，遠將歌管酒壺來。
題劉居士江樓 曾致堯
劉八江樓雅，詩家不易言。春風花對岸，夜月水當軒。簾捲青山入，窗開白浪翻。畫來須妙手，夢去亦清魂。吟稱雲初滿，登宜雪正繁。魚龍慣燈火，鷗鷺識琴樽。波動簷摇影，潮回砌露痕。勢雄鄰碧落，景好怕黄昏。未許凡蹤到，寧教俗態存。主人憑檻處，寥廓共誰論。
題軍山徐秀才居 曾致堯
買斷軍峰不計錢，屋前屋後水潺潺。青春花發簾帷外，白日雲浮棟宇間。金鼎欲成紅氣溢，玉芝初種紫苗慳。未知桃熟先生醉，鶴馭何人得往還。
題義門胡氏華林書院 曾致堯
華林書院集羣英，講誦興來里巷榮。賓友盡爲文苑客，子孫多是帝門生。九理下詔親旌義，四相留詩自著名。致使舉家在霄漢，更將忠孝答皇朝。
句  其一 曾致堯
沙鷺窺吟榻，風蟬入座隅。
句  其二 曾致堯
雲昏迷侯館，樹缺辨江湖。
句  其三 曾致堯
更無塵土當軒起，只有松蘿繞檻生。
頌 釋善昭
三玄三要事難分，得意忘言道易親。一句明明該萬象，重陽九日菊花新。
偈 釋善昭
胡僧金錫光，爲法到汾陽。六人成大器，勸請爲敷揚。
偈 釋善昭
汾陽有三訣，衲曾難辨別。更擬問如何，拄杖驀頭揳。
第一訣 釋善昭
接引無時節，巧語不能詮，雲綻青天月。
第二訣 釋善昭
舒光辨賢哲，問答利生心，拔却眼中楔。
第三訣 釋善昭
西國胡人說，濟水過新羅，北地用鑌鐵。
句  其一 釋善昭
萬古碧潭空界月，再三撈摝始應知。
句  其二 釋善昭
陣雲橫海上，拔劍攪龍門。
句  其三 釋善昭
三頭六臂擎天地，忿怒那吒撲帝鐘。
句  其四 釋善昭
雪埋夜月深三尺，陸地行舟萬里程。
句  其五 釋善昭
三玄開正道，一句破邪宗。
三玄偈三首  其一 釋智嵩
須用直須用，心意莫定動。三歲師子吼，十方沒狐種。
三玄偈三首  其二 釋智嵩
我有真如性，如同幕裏隠。批破六門關，願出毗盧印。
三玄偈三首  其三 釋智嵩
真骨金剛體可誇，六塵一拂求無遮。廓落世界空爲體，體上無爲真到家。
臨卒書詩 古成之
物外乾坤誰得到，壺中日月我曾遊。留今留古曾留得，一醉浮生萬事休。
憶羅浮 古成之
憶昔浮最上峰，當年曾得寄仙蹤。凭闌月色出滄海，欹枕秋聲入古松。採藥靜尋幽澗洗，寄書閑仗白雲封。紅塵一下拘名利，不聽山間午夜鐘。
五僊觀二首  其一 古成之
撥破浮塵入紫煙，五羊壇上訪神僊。人間自覺無閑地，城裏誰知有洞天。竹葉影繁籠藥圃，桃花香煖映芝田。吟餘池畔聊欹枕，風雨蕭蕭吹白蓮。
五僊觀二首  其二 古成之
玄元分古觀，南鎮越王城。五石空留瑞，羣仙不記名。丹砂雖久煉，雞犬自長生。檻簇鰲頭景，門通鶴頸程。煙霞隨砌起，花木逐時榮。古井涵虛碧，疏鐘入戶清。荒蕪憐夜色，寒溜引秋聲。丹竈封苔老，芝田積雨平。風光齊嶽麓，音信接朱明。願將身從此，乘雲到平京。
懷石樓 古成之
相思天一邊，知在石樓間。高卧客稀到，數峰人共閒。仙方新更試，易疏舊曾刪。好探鰲頭信，時應有鶴還。
貪泉 古成之
賢良知足辱，爲爾戒貪名。一酌不能惑，千年依舊清。深涵秋漢色，冷浸古松聲。珍重荒碑在，何人曾淚傾。
遊天通真身塔 古成之
潔志登高塔，西南對海城。一真雖有相，萬法本無生。梅雨侵窗冷，天風入海清。臨回慵更語，祖意自分明。
句 古成之
寰中有道逢千載，嶺外觀光祇一人。
句 胡旦
明年春色裏，領取一行歸。
干越亭 王洞
越國啟封後，餘地連吳楚。事著因一時，留名遂千古。
自題月軒 釋德聰
軒前轆轤轉冰盤，軒裏詩成徹骨寒。多少人來看明月，誰知倒被月明看。
題燕 陳靖
秋去春來不倦遥，流鶑相伴語交交。兒孫各自飛鳴去，猶揀新泥補舊巢。
詠華林書院 陳靖
卓爾西山百里强，累年家有桂枝香。萬株松竹封三徑，數世兒孫食一堂。客舍遠連虛席密，縣衙斜引闕門長。就中好是華林墅，別種梧桐養鳳凰。
句  其一 陳靖
玉堂視草思嚴助，鈴閣談經滯馬融。
句  其二 陳靖
分符出牧同吾祖，衣錦還鄉自我射。
雨霧剡溪 錢昭度
剡溪風雨霽，航葦重行行。到處楊柳色，幾家荷葉聲。噪蟬金鼎沸，游水玉壺清。最喜魚梁伴，歸帆的的輕。
懷會稽 錢昭度
斗牛星外翻成夢，巢鳥枝南略寄身。越國荷花八百里，別來誰是採蓮人。
詠方池 錢昭度
東道主人心匠巧，鑿開方石貯漣漪。夜深却被寒星映，恰似仙翁一局棋。
贈白校書 錢昭度
袖裏青鋒秋水寒，誰疑雙燕是金丸。出門風雨如何去，空有霜髭在玉盤。
憶具區 錢昭度
平生愛具區，島嶼夾陂湖。竹雨籠鸂鶒，花煙濕鷓鶘。神仙疑有宅，魚鼇自爲都。何事勞長想，機雲本是吳。
野水 錢昭度
野水不如璧，澄心不覺勞。與天無表裏，共月見分毫。綠好磨長劍，清宜泛小舠。淡交今已矣，惆悵越波濤。
菊 錢昭度
曾見春花落萬紅，不然隨雨即隨風。如何得到重陽日，浮在陶家酒盞中。
春陰 錢昭度
語燕初飛隴麥青，春雲將雨滯行人。雲間若有金烏賣，應被豪家占得春。
野墅夏晚 錢昭度
一抹生紅畫杏腮，半園沈綠鎖桐材。黄蜂衙退海潮上，白蟻戰酣山雨來。睡思幾家金带枕，酒香何處玉交杯。太陽西落波東去，惆悵無人喚得歸。
句  其一 錢昭度
西南片月充腸冷，二八飛泉繞齒寒。
句  其二 錢昭度
磻溪重得呂，維嶽再生申。
句  其三 錢昭度
雨被北風吹作雪，水愁東海亦成冰。
句  其四 錢昭度
東北風吹大庚嶺，西南日映小寒天。
句  其五 錢昭度
三年別館風吹入，萬里長沙月照來。
句  其六 錢昭度
人間路到三峰盡，天下秋隨一葉來。
句  其七 錢昭度
西北高樓在，東南王氣銷。
句  其八 錢昭度
繡帔夢驚中酒處，朱門人語上朝時。
句  其九 錢昭度
船中聞雁洞庭夜，床下有蛩長信秋。
句  其一○ 錢昭度
風欲拋高雨壓沉，黄昏前後五更深。
句  其一一 錢昭度
閼氏纔聞易妾名，歸期長似俟河清。
句  其一二 錢昭度
荷揮萬朵玉如意，蟬弄一聲金錯刀。
句  其一三 錢昭度
長憶錢塘江上望，酒樓人散雨千絲。
句  其一四 錢昭度
蕎麥花殘小雪飛。
句  其一五 錢昭度
南人如問雪，向道是楊花。
句  其一六 錢昭度
伯禹無端教鮮食，水中魚盡不知休。
偈 釋曉聰
大地雪漫漫，春風依舊寒。說禪說道易，成佛成祖難。
偈 釋曉聰
晨鷄報曉靈，粥後便天明。燈籠猶瞌睡，露柱却惺惺。
示衆偈 釋曉聰
天晴蓋却屋，乘乾刈却禾。早輸王稅了，鼓腹唱巴歌。
法身頌 釋曉聰
參禪學道莫茫茫，問透法身北斗藏。余今老倒羸甚，見人無力得商量。唯有攫頭知我意，栽松時復上金剛。
題逆旅壁 釋寶黁
滿院秋光濃欲滴，老僧倚仗青松側。只怪高聲問不應，瞋余踏破蒼苔色。
春日登大悲閣二首  其一 錢惟治
閣，閣。雕鏤，彩錯，簇明霞，攢麗萼。玉女窺牖，飛仙捧鐸。沉煙燠寶香，媚水涵珠箔。千山蓊鬰晴霽，萬井喧填曉郭。登臨徒倚傍瓊欄，滿目春光煦寥廓。
春日登大悲閣二首  其二 錢惟治
閣，閣。般斤，郢作。木從繩，工必度。華飾藻繪，密施榱桷。明蟾代寶燈，瑞霧爲珍箔。欄危似倚高穿，梯迴疑空碧落。有時閒上瞰人寰，自謂禽中騰一鶚。
春日登大悲閣 錢惟治
春城滿望，曉閣閒登。塵銷霽景，定出真僧。人懷遠思，檻凭危層。因圓果證，勝境斯興。
春日登大悲閣 錢惟治
聖主欽崇教，千光顯紺容。映雲窗倚暖，籠月箔花重。浄剎香風遠，危欄碧霧沈。勝因良以詠，華閣一斯逢。
春日登大悲閣二首  其一 錢惟治
碧天臨迥閣，晴雪點山屏。夕煙侵冷箔，明月歛閑亭。
春日登大悲閣二首  其二 錢惟治
裊霞披迥殿，香霧擁輕簾。曉花歌靜院，芳樹捧晴簷。
寄寇平仲 向敏中
九萬鵬霄振翼時，與君同折月中枝。細思淳化持衡者，得到于今更有誰。
春暮  其一 向敏中
恨別春歸酒滿杯，殘芳繚繞舊亭臺。不甘淑景隨風變，剛被炎光繼日催。弱柳綠濃還易合，夭桃紅盡更難開。明年復與君相約，重遣陽和早到來。
春暮  其二 向敏中
落紅庭院綠池塘，語燕啼鶑亦可傷。霽柳吹花春已老，暄槐成幄日初長。
春暮  其三 向敏中
蜂蝶如知春已歸，雨餘鶑亦縷金衣。東風盡把楊花翦，吹作滿城輕雪飛。
桃花 向敏中
千朵穠芳倚檻斜，一枝枝綴亂雲霞。憑君莫厭臨風看，占斷春光是此花。
偶吟遣懷 向敏中
昔爲宰輔居黄閣，今作元戎控夏臺。萬里蒼黔漸受賜，一方清晏有何才。紫宸杳杳彌年別，紅旆翩翩映日開。將相官榮如我少，不須頻獻手中杯。
呈知鄜州何士宗 向敏中
勳將鐘鼓堪銘鏤，業爲皇王致太平。貔虎有威開玉帳，犬戎無戰卧金鉦。
游浄居寺 向敏中
四面煙嵐合，吟魂到便清。亂山供遠翠，幽竹送寒聲。磬韻聽時歇，雲根望處生。塵機閑擺落，潛得笑浮榮。
峽山飛來寺 向敏中
峽山勝地安禪處，萬仞危橋壓要津。世上豈知名利路，浪中空笑往來人。倚門怪石狂遮面，入座寒雲碎遶身。日暮西風懶回首，滿林幽鳥語聲頻。
題義門胡氏華林書院 向敏中
岑樓高架郁嵯峨，幾度憑欄發浩歌。春樹鳥聲當戶巧，夕陽山色卷帘多。花凝玉勒含煙露，酒泛金樽醉綺羅。自是梁園知好客，不妨車馬日相過。
延安守歲 向敏中
律管風生消暮景，塞原煙靜絕妖氛。坐移殘燭光陰變，故舊年華一夜分。
句 向敏中
四時常有煙棚合，三月猶無菜甲生。
存目 向敏中
詩題：寄寇平仲首句：玉殿登科四十年。
題洛陽村寺 張度
金谷花時醉一場，舊遊無日不思量。誰知萬水千山裏，枉被人傳過洛陽。
送陳堯叟赴廣西漕 宋湜
憐君將命拜新恩，送別都門亦斷魂。雨歇桂林秋更暖，瘴連梅嶺日多昏。詔頒海徼征徭薄，兵罷蠻州市井繁。愧我不才居禁近，前春灑掃待回轅。
贈淳于公歸養 宋湜
宦路厭風塵，高堂役夢頻。拜章辭旨切，致政罷光新。陶令羞爲吏，潘生喜養親。况登朝序貴，半俸豈憂貧。
題義門胡氏華林書院 宋湜
紛紛游客豫章回，俱道華林就學來。門第昔年旌闕聳，主人長日講筵開。化行鄉黨渾無頌，教得兒孫盡有才。好是諸生游息處，四時花木繞書臺。
禁林讌會之什 呂文仲
青葱溫樹非塵境，鼇岫金鑾近日邊。石壁天章垂雨露，璇題宸翰動雲烟。西垣賈馬徵辭客，東觀蓬瀛集列仙。讌喜酡顔飛玉斝，鏗鏘奮藻擘花牋。唐虞盛化高千古，葵藿傾心祝萬年。自顧薄才誠有媿，不知何以奉羣賢。
題義門胡氏華林書院  其一 呂文仲
世世趨庭列雁行，烟蘿泉石繞書堂。分題月下聯書版，聚宴花前獻壽觴。旌表异恩逢聖代，隠居佳致接仙鄉。因知孝治垂風化，青史留名道允光。
題義門胡氏華林書院  其二 呂文仲
簪裾幾世住南昌，講學旌閭曄日光。舊里葛山同井邑，遠方廬阜出門牆。康成業自詩書顯，卜世家由孝弟彰。二隠昔慚聯懿分，同將姓字列東堂。
題義門胡氏華林書院  其三 呂文仲
君家高誼冠南州，舊輯書堂聚北流。北飯未嘗輕下客，名園不羨覓封侯。挂冠令有陶彭澤，訪道人希許遠遊。他年濯纓江海去，終期此日挹浮邱。
長樂集總序 謝泌
潮田種稻重收穀，山路逢人半是僧。城裏三山千簇寺，夜間七塔萬枝燈。
謝客巖 謝泌
舊刻巖前文字在，登臨盡日動悲辛。子孫千載知多少，只我今來嗣後塵。
贈日本僧 王礪
滄波泛瓶錫，幾月到天朝。鄉信日邊斷，歸程海面遥。秋泉吟裏落，霜葉定中飄。爲愛華風好，扶桑夢自消。
石盆寺 李含章
巨石何年琢，爲盆勢莫裁。圓疑通澤國，深可並天台。法水長時滿，青蓮向日開。無人知此喻，寂寞首空迴。
題武陵護戎林亭 李含章
修笙簇徑出林椒，可與遊人避俗囂。曲檻隔花安筆硯，小窗延月伴簞瓢。紅藤引蔓移山豆，綠葉分葩植水蕉。到此每憐清氣別，可堪寒夜雨瀟瀟。
寄題元長老林亭 李含章
聞說幽亭氣象寬，何須基構入雲端。平瞻一郡連山翠，遠矚千門枕水寒。風拂石床松子墜，雨籠莎徑栗花乾。遥知出定牽吟夜，只欠清猿嘯碧湍。
漁家 李含章
數家茅屋枕魚磯，歲歲生涯在渺瀰。雞犬怪人奔竹徑，兒孫逢客倚柴籬。壁懸簑笠殘煙雨，門對溪山閱盛衰。一曲新歌一船月，夜深來往碧漣漪。
寄內翰王同年 李含章
回翔青瑣已多時，四海歸榮更是誰。通籍禁中參鳳閣，司言天上煥龍墀。修文禮樂源何大，振筆雲雷澤益滋。若把王褒頌勳業，未如際會遇昌期。
河北行 李含章
爲儒還解著征衣，遠戍沙連白草齊。雁陣不衝羌笛怨，狼煙微認塞雲底。蕎花露溼堆空塹，蓼水泓澄截古堤。漸近界河分內外，野禽嘐戛路東西。
出典宣城三首  其一 李含章
戛雲秋翼健磨天，九萬修程孰可肩。五馬幸歸鄉國路，百城初認釣魚船。餘霞綺閣方池上，宿靄人家疊嶂前。多感聖君垂異寵，力思報效向衰年。
出典宣城三首  其二 李含章
蘆花未白蓼初紅，綠水澄藍是處通。景色不須今日別，煙光仍與昔時同。馬嘶曉月思閑廐，帆掛秋光足便風。寄語路人休借問，錦衣歸去一衰翁。
出典宣城三首  其三 李含章
分符慙寡術，榮抃出京畿。況什新秋節，重經舊釣磯。江村初雨歇，水國淡煙微。一路風光好，還同衣錦歸。
遊桃源觀 李含章
碧草芊綿十洞春，青蒼寒疊五溪雲。山縈乳竇層層秀，路隔桃花處處分。苔徑竹深迷鶴跡，石壇松古漏星文。通宵回想塵寰事，好結茅茨向水濱。
相國寺晚鐘 李含章
高韻出重城，林梢鶴夢清。九衢方月曉，四野復霜晴。會有神仙聽，能無魍魎驚。寒山深洞口，依約片雲橫。
僧家 李含章
不愁白日斜，唯只是僧家。遠徑接芳草，閒庭掩落花。木欄棲悲翠，盆水種蒹葭。到此常留意，深窗自煮茶。
題廬山上化成寺 李含章
樓臺高聳入中天，壓破寒山數畝煙。永日松欄幽鳥語，半空巖石老僧禪。窗臨樛木排深澗，簷拂長蘿下翠顛。野客每來何所得，一聲秋磬似相便。
滴翠軒 馬亮
高閣登臨暑氣空，綠槐蟬噪咽清風。我今到此須懷感，多少行人道路中。
題紫籜寺 王戩
竹山絕頂古招提，境異相將待國齊。靈鷲雄吞台嶽小，瑞峰高壓斗牛低。雲深石怪宜猿隠，水靜林幽樂鳥啼。見說當年封紫籜，只因丹鳳此中棲。
句 范令孫
孤雲不爲雨，盡日却歸山。
題元象大師房 陳白
鷺行飛起綠楊岸，漁笛吹殘明月灘。一片畫圖收不得，何人終日倚闌干。
妙智寺  其一 陳白
台嶺名將方丈齊，當年曾說二僊迷。無人再得洞中信，空有桃花落剡溪。
妙智寺  其二 陳白
排危步步上天梯，喬木蒼蒼拂紫霓。向日莫催琪樹老，清宵應見玉繩低。雲蒸巨壑金虬蟄，月落高巖翠羽栖。況復僊翁丹井在，碧霄歧路不須迷。
妙智寺  其三 陳白
八重峰頂望羣山，百谷東流去不還。惟有右軍遺跡在，月波時落墨池間。
題勝光怡道軒 陳白
了了無凝滯，誰人知此心。開池待海月，種樹宿沙禽。白雪盈青簡，古風生素琴。由來大隠者，何必在山林。
題義門胡氏華林書院 和㠓
累葉聚居旌孝行，一齋崇講待儒流。滿堂書史勝金玉，入檻峰巒逼斗牛。墨客四來深慕義，本奴千樹等封侯。南昌舊令曾羈宦，悔不當初命駕游。
清風十韻 薛映
爽氣乘秋至，凉飆蕩暑初。泠泠含遠籟，槭槭動輕裙。翠幕波無際，修篁韻有餘。潛驚塞草綠，乍拂井桐疏。素髮悲郎將，霜紈感婕妤。窗光流熠耀，簾影亂蟾蜍。塵襲青絲騎，香飄紺幰車。故宮經馺娑，別館度儲胥。薄暮來金埒，凌晨上玉除。寧同起窮巷，賸欲賦愁予。
戊申年七夕五絕  其一 薛映
月放冰輪傍絳河，相期寶婺夜經過。嫦娥不惜宮中桂，乞與天香分外多。
戊申年七夕五絕  其二 薛映
碧天如水月如鈎，金露盤高玉殿秋。青鳥潛來報消息，一時西望九花虯。
戊申年七夕五絕  其三 薛映
漢殿初呈楚舞時，月臺風榭鎮相隨。如何牛女佳期夕，又待鑾輿百子池。
戊申年七夕五絕  其四 薛映
月露庭中錦繡筵，神光五色一何鮮。世間工巧如求得，四至卿曹亦偶然。
戊申年七夕五絕  其五 薛映
銀河耿耿露漙漙，彩縷金針玉佩環。天媛貪忙爲靈匹，幾時留巧與人間。
送高學士知越 薛映
晉朝名理漢循良，胡粉宮闈紫界牆。得請仍辭史官筆，憶歸重換會稽章。閒尋嶽寺茶香細，盛會江樓鱠縷長。官是秋曹俱老大，異時同約棹滄浪。
典水亭 薛映
臺盤疏石渠，激流不四面。夏屋有餘清，羽觴隨意轉。賓告醉言歸，主稱情未惓。雖非禊飲辰，豈謝蘭亭讌。
句 薛映
黄鵠晨霞傍樓起，頭陀秋草繞碑荒。
靜中好 晁逈
靜中好，冥心歸宴寂。齋己不虛吟，靜是真消息。
靜深生四妙辭 晁逈
了知入道門，先從靜爲祖。靜勝則心安，安久虛靈府。虛極發明靈，洞徹無不睹。天然法樂多，豈比聞簫鼓。
有警辭 晁逈
圖上華夷能盡記，未始經行一步地。博聞强識總周知，心不能行亦如是。
三悟辭 晁逈
若能覺其夢，且悟浮生如戲弄。若能智其識，漸悟狂知枉心力。若能性其情，大悟歸真即妙明。喜得自然三悟法，書之聊以表研精。
書紳二法辭 晁逈
心如常滿杯，所以明知足。心似不燃火，所以明無欲。二法可行持，書紳聊自勗。
超真獨覺辭 晁逈
了達事終虛，往事何殊夢。此後事來干，屹如山不動。了達事終虛，往事今何在。此後事來干，豁若空虛礙。獨覺貴高奇，傑出羣迷外。
知常委順辭 晁逈
紛然往事來，浮雲經大空。喧然是非聲，驚飈觸灌叢。古今無奈何，魏順於其中。
自爲觀照總持辭 晁逈
事往終空，如雲如風。事來不絕，如日如月攝。念神凝，久習而成。觸境情起，即時而止。不可殫言，自當求理。
反本觀空無礙辭 晁逈
形是幻，情是夢，寢興視息隨羣動。當念元來一切無，豁然頓遣心中空。
簡求心要書紳辭 晁逈
以靜制動，靜爲躁君。以虛受有，虛緣葆真。詳而後習，可書諸紳。
倣歸去來辭 晁逈
陶令曾言歸去來，解印還家不迴首。屏貴都遺身外名，忘憂酷嗜杯中酒。白傅曾言歸去來，了知浮世非長久。獨步逍遥自得場，飲食寢興隨所偶。羅隠曾言歸去來，濩落生涯何所有。明日船中竹一竿，要學江湖釣魚手。晁叟亦言歸去來，抗表辭榮養衰朽。京洛紅塵舊滿衣，總脫臨風都抖擻。
雙喻辭 晁逈
人事常酌中，取象如敧器。器平不敧覆，有同身爽利。道心常不繫，取象如慮舟。舟閒隨逝止，可比性優游。能符雙喻者，何虛復何憂。
智斷身心辭 晁逈
咨咨爾幻身，誰能住世久。洪纖妍媿，豈長存而不朽。咨咨爾幻心，常隨外物誘。風生電滅，求其狀而何有。豁然達理，忽洞見於天真。未能無悶，或沃之以聖酒。去鄉遊蕩久不歸，今覺窮途自迴首。
集句書紳自用辭 晁逈
蒙以正，德而隠。專於靜，遯於遯。無是無非無所求，無名無迹無諸悶。愚自書紳用此言，深心更與何人論。
洞心情境定心篇 晁逈
物來誘之而不隨，物來觸之而不動。不隨不動自由心，何須結社詢千衆。萬事悠悠過即空，追思豈異春宵夢。
與道相知最樂篇 晁逈
人多樂於親新相知，又多悲於生別離。唯能與道相知久，如魚樂水無暌時。樂道至樂非常樂，宜真造適潜熙怡。逌然在心不在境，安能更與白雲期。
三法自然歌 晁逈
心本不愆自然戒，何用科條心毀敗。心本不動自然定，何用勤勞止自兢。心本不迷自然慧，何用參尋叩倫類。即今知此三自然，奉以周旋無失墜。
無有所求歌 晁逈
無所求，擺落人間萬事休。有所求，安養衰年樂聖猷。不願竹木林內隠，不願蓮花社裏收。願在清平仁壽域，含華守素得優游。
醒默居士歌 晁逈
白氏先生躭醉吟，銜杯灑翰恣歡心。樽空才盡若爲計，釋悶遣懷功未深。愚稱居士名醒默，清思忘言求妙德。習此功成道更高，不到詩魔兼酒惑。
并用存心微妙訣 晁逈
處世間法，或伸或屈。用觀察智，無固無必。出世間法，勿違勿失。用决定信，惟精惟一。曲盡其妙，退藏於密。
四方觀練深心訣 晁逈
性之生情，爲夢爲想。性之生緣，如影如響。不有古聖，愚將安仰。不有妙道，愚將安倣。爰得智刃，决開疑綱。人不同心，超然獨往。明融日新，率由天奬。
偈 晁逈
心空如太空，豁然無可觸。一真法界中，靈照常安住。
自警 晁逈
清澄寂滅海，明浄涅槃天。到此方知樂，休躭濁睡眠。
堅凝 晁逈
了知起滅意，决定生死根。不復隨緣轉，是名不動尊。
十魔軍 晁逈
與道彌新世轉疏，老心恢廓學如初。妄緣紛擾隨時過，雲物何曾礙碧虛。
造化因心偈 晁逈
賦象各由心，影響無欺詐。元無造化工，羣生自造化。
意不求如  其一 晁逈
牢收長物金三品，密寫虛名墨一行。失道信緣成苦趣，懵然流轉海茫茫。
意不求如  其二 晁逈
風花榮落速，水月浄明深。物物觀天理，資吾入道心。
禪道同功修養訣 晁逈
心息相依，息調心靜。靜調久久，可成勝定。神氣相合，氣和神清。清和久久，可致長生。
晚年勤道自修詩 晁逈
老來何故惜分陰，如月明虧魄漸侵。進道不遑求廣智，隨時隨處且冥心。
心禱六符詩 晁逈
恬和端潔及虛明，六妙均融道法成。願考此祥皆密契，不求知己浪傳名。
擬古人詩 晁逈
今人學宴坐，不免尋思過。欲免尋思過，但知學宴坐。
擬龐居士詩 晁逈
人愛貴而富，我愛白而虛。富貴榮辱會，虛白吉祥居。
擬白樂天詩  其一 晁逈
求位不由己，求道不由天。位即無以求，道可使進焉。且務由己者，己能盡心源。勿問由天者，天高擅化權。
擬白樂天詩  其二 晁逈
順逆不由己，喜怒不由他。他即無奈何，己可存太和。且務由己者，克己諒誹多。勿貴由他者，他心是我魔。
偈  其一 晁逈
起滅心不停，生化形無數。奇哉大丈夫，自在空中住。
偈  其二 晁逈
一切是非藪，皆從外聽成。我是厭聞者，反聽存靈響。
偈  其三 晁逈
求聽存靈響，冥心合太虛。清融浮想盡，名曰小無餘。
擬白樂天詩 晁逈
權要亦有苦，苦在當憂責。閑慢亦有樂，樂在無縈迫。
具足觀修訣 晁逈
三空一不空，悟入勢孤雄。得道加殊稱，超天自在公。
自曉存心訣 晁逈
心息音，混融深。智先覺，念無侵。隨辦及，即溫尋。用此法，存於心。
擬白樂天遣懷 晁逈
羲和走馭趁年華，不許人間歲月賒。春正艷陽春即老，日方停午日還斜。時情莫測深如海，世事難齊亂似麻。已共身心要約定，古今如此勿驚嗟。
擬白樂天期李二十文略王十八質夫不至獨宿仙遊寺 晁逈
角勝勞生不足云，濫傳僧語亦非真。始知解愛禪中樂，萬萬人中無一人。
擬白樂天題贈定光上人 晁逈
孟子四十心不動，定光四十心離塵。我到明年加一倍，如何此際尚因循。已喜自逃名宦綱，猶患長隨造化鈞。記得前賢有詩句，祖師元是世間人。
擬白樂天詩 晁逈
心不擇時息，書不擇時觀。達理意無礙，豁如天地寬。
詩一首 晁逈
貌愚愚谷邃，道醉醉鄉春。愚醉無迷謬，伊予意又新。
擬白樂天詩 晁逈
自學養恬休用智，從他名迹日衰微。我身不欲全高貴，高貴多乘禍敗機。
願成四勝深心偈 晁逈
豁然悟空，了然見性。凝然不動，寂然無思。
擬白樂天詩 晁逈
多圖果何益，只自勞奔競。不如收身心，凝然成靜定。
屬疾 晁逈
精鶩成勤瘁，頤貞俟有瘳。吟生南越思，慈結北憂。粲枕甘爲蝶，豐厨厭炙牛。玄元知寡欲，平子尚多愁。夕鳥侵階啄，宵螢入樹流。玉書能靜覽，柱史倦閑投。忽賦行雲什，堪聽擊壤謳。期君整朝佩，仙置在瀛洲。
清風十韻 晁逈
仙御來相慰，解顔良會稀。病蠲宜養素，趣遠欲忘機。懲躁能無漸，延齡或可祈。影摇珠箔細，聲泛細箏微。委恨餘班扇，流歡入楚衣。陶潛知夢穩，韓壽畏香飛。氣爽蒼龍闕，凉生白虎闈。健資雞距筆，偷撼獸鐶扉。松下琴心逸，江東鱠縷肥。宿懷真隠處，終約與同歸。
燕居 晁逈
鍊礦成金得寶珍，鍊情成性合天真。相逢此理交談者，千百人中無一人。
遊虎丘詩 晁逈
餞別閶門復少留，故人邀我浣離愁。旋沽美醖乘漁艇，急棹斜陽到虎丘。千古劍池呀怪石，一方金地枕清流。歸時眷戀情無限，不得從容秉燭遊。
假山 晁逈
覆簣由心匠，多奇勢逼真。盆池幽閒古，拳石翠峰新。雲淡爐煙合，松滋樹影鄰。不須同謝傅，對此已精神。
送何水部蒙出牧袁州 晁逈
條教屬惟良，乘秋始辦裝。朱轓重按部，白首尚爲郎。督課民期富，從儒道益光。更資談博物，千載楚萍鄉。
詩一首 晁逈
宜城徵美醖，漢水得佳舫。登峴思前哲，遊池醉夕陽。
句  其一 晁逈
安得大金柅，制彼日月輪。免同流水車，今人續古人。
句  其二 晁逈
介居僧尚雜，警聽鶴猶聾。
句  其三 晁逈
影外影爲三等妄，夢中夢是兩重虛。
句  其四 晁逈
三臺八座九品官，名目不同而已矣。
句  其五 晁逈
破暗用明明是用，非明非暗即惺惺。
句  其六 晁逈
葉外應無葉，心中更有心。
句  其七 晁逈
色空辨相何妨道，語默由心不礙禪。
句  其八 晁逈
橋過涿水心先喜，路入雄州眼更明。
句  其九 晁逈
昭然不昧處，靈照在胸中。
句  其一○ 晁逈
浮生七十今踰九，已是超羣越世人。
句  其一一 晁逈
妄緣擾擾知縈己。
句  其一二 晁逈
宴居寂寂堪修道。
句  其一三 晁逈
明心了了思超世。
句  其一四 晁逈
豈知習靜知常子，塵外天聲滿耳根。
句  其一五 晁逈
耳音清亮好，最愛夢醒時。
句  其一六 晁逈
文昭豈異天垂象，澤布還同雨灑溟。
句  其一七 晁逈
鳳駕都門曉，凉風苑樹秋。
句  其一八 晁逈
南郡正求賢太守，西垣須輟舊詞臣。
句  其一九 晁逈
期月政成當事簡，不妨遊燕楚宮春。
句  其二○ 晁逈
羅含舍宇存遺址，熊繹封疆控廣津。
句  其二一 晁逈
心如蓮花不著水，身似翔鴻不可籠。
句  其二二 晁逈
清興比方心境妙，月明池浄白蓮開。
句  其二三 晁逈
善思委順世間法，於本真心而不動。
句  其二四 晁逈
芃芃麥壠驚翬起，灼灼桃園舞蝶來。
句  其二五 晁逈
可能宴坐即宴坐，待全靜無全靜時。
存目 晁逈
詩題：遊文潞公曲水園首句：夭桃穠李艷芳辰。
送王長洲禹偁赴闕 潘閬
蒿蘭不並香，涇渭安同流。小人有千險，君子生百憂。名重聖主徵，道光史策收。一鶚秋空飛，鳥雀徒啾啾。
曉泊嶀浦寄剡縣劉貺員外 潘閬
曉汎剡溪水，晚見剡溪山。徘徊駐行櫂，待月思再還。漁唱深潭上，鳥棲高樹間。應當金石交，念我無暫閒。
送孫學士兩浙轉運使兼簡杭州知府張侍郎  其一 潘閬
吳山挂魂碧，浙江入夢清。旦暮東南望，徒使華髮生。君今運邦計，不得同舟行。即聽江倉豐，竚見汴稟盈。
送孫學士兩浙轉運使兼簡杭州知府張侍郎  其二 潘閬
曉帆疊疊飛，夜櫓連連鳴。貪吏誡守廉，饑民蘇念生。岸花有異態，沙鳥無嬌聲。錢塘太守賢，好共致昇平。
金山寺留題 潘閬
金山碧崔嵬，我泛扁舟來。虛閣登還下，長廊去得迴。梵剎絕頂立，僧房八面開。波濤起蛟蜃，洞穴生風雷。千載有高松，萬古無纖埃。葛衣惹秋雲，草履黏蒼苔。孤城寒角動，片帆暮鐘催。朗吟成此章，欲返猶徘徊。
闕下留別孫丁二學士歸舊山 潘閬
名利路萬轍，我來意如何。紅塵三尺深，中有是非波。波翻幾潛沒，來者猶更過。歸去感知淚，永灑青松柯。
贈道士王介 潘閬
頭冠星斗光，七十鬢不蒼。篋有化金方，詩無入俗章。舉步雲霞輕，出語芝朮香。約我游羅浮，絕頂天風凉。
雪夜有感 潘閬
大雪擁蓬戶，寒夢不成歸。孤坐北窗風，飄落辭家衣。向曉酒力減，背壁燈影微。誰知游子心，暗逐長空飛。
贈馮德之道士 潘閬
上清消息久不聞，紫鸞丹鳳應離羣。羲和縱轡日又曛，九衢旦暮徒紛紛。誰識天書數行字，識者便是真僊子。直言鉛汞成還丹，鍊之餌之身不死。嵩陽道士早來別，纔承天澤辭玉闕。紫章深秘莫漏泄，他年華頂爲君說。
憶賈閬仙 潘閬
風雅道何玄，高吟憶閬仙。人雖終百歲，君合壽千年。骨已西埋蜀，魂應北入燕。不知天地內，誰爲讀遺編。
與人游會潤州金山寺 潘閬
浮生難會此，此寺絕塵埃。容易寞言去，等閒爭得來。江聲寒若吼，山色翠如堆。自是忘機者，憑闌不忍迴。
望湖樓上作 潘閬
望湖樓上立，竟日懶思還。聽水分他浦，看雲過別山。孤舟依岸靜，獨鳥向人閒。迴首重門閉，蛙鳴夕照間。
寓泊浙江寄漢陽孫邁郎中 潘閬
維揚相別後，十載浙江居。氣概貧猶在，顛狂老漸疏。已憑天柱客，曾寄漢陽書。近見人來說，才華患有餘。
錢塘秋夕旅舍感懷 潘閬
永夜不能寐，閒門懶復開。片心生萬緒，孤枕轉千迴。敗葉聲如雨，狂風響似雷。更堪江上笛，歷歷有餘零。
秋日旅舍感懷 潘閬
秋色入簷楹，閒門開復扃。愁人欲長醉，薄酒又還醒。攪照頭將白，逢誰眼暫青。祇應南與北，唯此念飄零。
歲暮自桐廬歸錢塘晚泊漁浦 潘閬
久客見華髮，孤櫂桐廬歸。新月無朗照，落日有餘暉。漁浦風水急，龍山煙火微。時聞沙上雁，一一背人飛。
孤山寺易從房留師 潘閬
寶塔孤峰頂，題居積翠中。四邊湖水繞，一逕郭門通。香滴松梢雨，凉生竹簟風。閒吟與閒坐，此興與誰同。
春日對酒書事 潘閬
車馬不暫駐，年光如瀉波。人間歡樂少，陌上別離多。往事祇如此，浮生終若何。花前一尊酒，得失且高歌。
與張覃秀才鄴中途次言別 潘閬
南北各何之，重來寧有期。相將行數里，欲別立多時。野店人煙迥，前村草木衰。祇應今夜夢，未苦遠分離。
敘事答所知 潘閬
久客向天末，唯將鸞鶴羣。盈虧頻歎月，舒卷幾憐雲。有志思光國，無才可佐君。知音時見贈，應達聖朝聞。
暮春漳川閒居收事 潘閬
吟齋漳水濱，孤僻度殘春。長喜詩無病，不憂家更貧。鐘聲來遠寺，山色徧諸鄰。門有誰相訪，僧過豈厭頻。
夏日宿西禪院 潘閬
此地絕炎蒸，深疑到不能。夜凉如有雨，院靜若無僧。枕潤連雲石，窗明照佛燈。浮生多賤骨，時日恐難勝。
舟中自吳之越寄潤州柳侍御開楊博士邁 潘閬
兩岸山光合，況當三月天。好花紅照水，芳草綠隨船。貨藥村橋醉，收帆野渡眠。因思二朝客，同泛恐無緣。
上李學士 潘閬
名場欲獨立，一念一心寒。白日昇天易，明時取仕難。家園半牢落，鬚髮漸衰殘。試把平生業，來投作者看。
中秋無月 潘閬
西風妒秋月，浮雲重疊生。一夕不見光，雙目如失明。立恐疾足折，坐覺愁抱盈。況當百蟲苦，遶階千萬聲。
秋日題琅琊山寺 潘閬
巖下多幽景，且無塵事喧。鐘聲晴徹郭，山色曉當門。深洞藏泉脈，懸崖露樹根。更期來此宿，絕頂聽寒猿。
落葉 潘閬
片片落復落，園林漸向空。幾番經夜雨，一半是秋風。靜擁莎階下，閒堆蘚徑中。谷松與巖檜，寧共此時同。
敘吟 潘閬
高吟見太平，不恥老無成。髮任莖莖白，詩須字字清。搜疑滄海竭，得恐鬼神驚。此外非關念，人間萬事輕。
北高峰塔 潘閬
北高峰上塔，竟上最高層。嘗謂人難到，何當我獨登。天香聞不斷，海月見微稜。懶下紅塵路，重來恐未能。
寄陳希夷 潘閬
不信先生語，剛來帝里遊。清宵無好夢，白日有閒愁。世態既如此，壯心應已休。求歸歸未得，吟上水邊樓。
自諸暨抵剡  其一 潘閬
莫歎塵泥汩，且圖山水游。雙峰天姥翠，一舸剡溪秋。不見戴安道，有懷王子猷。西風無限意，盡屬釣魚舟。
自諸暨抵剡  其二 潘閬
夷猶雙槳去，暮不辨東西。夕照偏依樹，秋光半落溪。風高一雁小，雲薄四天低。莽蕩孤帆卸，水村楊柳堤。
自諸暨抵剡  其三 潘閬
秋渚涵空碧，秋山刷眼青。排頭煙樹老，撲面水風醒。上瀨復下瀨，長亭仍短亭。夜船明月好，客夢滿流螢。
自諸暨抵剡  其四 潘閬
出得雲門路，風悽日夕曛。船撐鑑湖月，路指沃州雲。山色周遭見，谿流屈曲分。一觴還一詠，誰是右將軍。
瓜州臨江亭留題 潘閬
誰構危亭已半空，野人時得恣疏慵。閒觀揚子江心浪，靜聽金山寺裏鐘。醉卧豈能妨燕雀，狂吟爭不動魚龍。夜來雨歇蛙聲亂，憶著嵩陽千萬峰。
秋日登樓客次懷張覃進士 潘閬
聞說飄零亦異鄉，登樓吟望益悲凉。當時欲別言難盡，他日相逢話更長。蟬噪水村千萬樹，雁過雲岫兩三行。明朝策蹇還無定，空倚危欄到夕陽。
寄贈柳殿院開授崇儀使赴邊上 潘閬
從來長見說兵機，今日君恩志豈違。驄馬不騎騎鐵馬，繡衣休挂挂戎衣。雄師已聽心皆伏，醜虜將聞魄盡飛。應笑苦吟頭白者，二南章句轉衰微。
維揚秋日牡丹因寄六合縣尉郭承範 潘閬
遶欄忽見思傍徨，造化功深莫可量。穠艷算無三月盛，殘紅更向九秋芳。萬家珠翠還爭賞，一郡笙歌又是狂。惆悵東籬下黄菊，有誰來折泛瑶觴。
樽前勉兄長 潘閬
一家久寄浙江濱，倏忽如今二十春。須信百年都似夢，莫嗟萬事不如人。樽中有酒何妨醉，篋裏無金未是貧。但看故鄉榮達者，算來多葬北邙塵。
赴滁州散參軍途中書事 潘閬
微軀不殺謝天恩，容養疏慵世未聞。昔日已爲閒助教，今朝又作散參軍。高吟瘦馬衝殘雪，遠看孤鴻入斷雲。到任也應無別事，願將清俸買香焚。
聞高舍人錫下世 潘閬
早掌綸言世盡知，豈期謫宦至于斯。生前是客能投卷，死後何人爲撰碑。讒佞萬端應已矣，文章千古恐無之。野夫舊句多蒙賞，昨日閒思淚暗垂。
長安道中 潘閬
游子辭鄉早，高堂親已老。燕來不東飛，寄書何日到。
題思歸鳥 潘閬
高枝枝上鳥，終日叫思歸。如斯羽翼全，何不望鄉飛。
謝寇員外準見示詩卷 潘閬
一軸新詩意轉深，幾迴看了又重尋。最憐積水浮秋漢，閒望滄溟盡日吟。
送成庫部肅建安監稅 潘閬
萬樹青青带雨寒，離亭相別淚闌干。莫將便作無情物，亦待抽身入建安。
中秋月 潘閬
待月中秋上古城，迥然光掩別宵明。野人望久翻惆悵，無奈浮雲滅又生。
呈錢塘知府薛諫議 潘閬
再到錢塘眼塹清，騎馿看月又南行。可憐一片西湖水，不得垂綸老此生。
金陵禁林有感 潘閬
六代繁華難重問，此時興廢動吟情。空流一带秦淮水，朝暮惟聞鳴咽聲。
到錢塘却寄姑蘇太守 潘閬
姑蘇太守義何長，東泛仙舟已不忘。更借洞庭湖上月，數宵相送到錢塘。
贈林處士逋 潘閬
雲翦烏妙霧翦衣，存神養氣語還稀。人人盡喚孫思邈，只恐身輕白日飛。
宿靈隠寺 潘閬
繞寺千千萬萬峰，滿天風雪打杉松。地爐火暖黄昏睡，更有何人似我慵。
贈吳處士棋 潘閬
昔日長饒國手先，如今多病卧林泉。有時閒倚青松笑，猶憶曾輸一著玄。
留別金山寺 潘閬
山頂風摇萬樹鳴，扁舟欲解覺難行。羨師齋後關門睡，不管波濤四面生。
書璿公房牡丹 潘閬
寺中聞說牡丹花，多少人爭耳傍誇。潦倒參軍來看晚，數枝已謝病僧家。
旅舍秋夕書懷 潘閬
邊鴻過盡背枕卧，弟姪無書憂膽破。蛩聲更苦不忍聞，半夜起來塞耳坐。
中秋與柳贊善開宗贊善坦寇學士準宿宋拾遺白宅不見月 潘閬
共約中秋來看月，一輪終不見清輝。衆人眠後唯孤坐，翻憶無雲宿翠微。
寄石隠之 潘閬
獨上危樓返照間，亂鴉羣鳥噪迴還。故人歲暮在何處，空見千山與萬山。
送馮尊師德之出長安 潘閬
浩浩霜風萬木寒，高吟大醉出長安。杖頭一卷金丹訣，塵世何人借得看。
與道士馮德之話別 潘閬
一宿山房話別離，慇懃勸我酒盈卮。更教弟子橫琴送，彈徹悲風盡淚垂。
聞陳贄郎中下世 潘閬
有家數口寄伊川，孤宦東西二十年。見說葬時無一物，空留滿篋舊文編。
喜臘雪 潘閬
久旱臘月如夏熱，夜來忽降一尺雪。叫謝上天聲應徹，且壓瘴氣不作孽。
宮詞 潘閬
學畫蛾眉獨出羣，當時人道便承恩。年年不見君王面，花落黄昏空掩門。
過華山 潘閬
高愛三峰插太虛，掉頭吟望倒騎馿。旁人大笑從他笑，終擬移家向此居。
題資福院石井 潘閬
炎炎畏日樹將焚，却恨都無一點雲。强跨蹇馿來得到，皆疑渴殺老參軍。
曹娥廟 潘閬
曹娥廟前秋草平，曹娥廟裏秋月明。扁舟一夜炯無寐，近聽潮聲似哭聲。
九華山 潘閬
將齊華嶽猶多六，若並巫山又欠三。好是雨餘江上望，白雲堆裏潑濃藍。
離滁陽 潘閬
長亭黄葉正紛紛，一曲驪歌酒十分。須信滁陽人有意，滿城來送散參軍。
書詩卷末 潘閬
一卷詩成二十年，畫曾忘食夜忘眠。莫言不及相如賦，誰敢高吟漢帝前。
登應天寺塔 潘閬
閑上應天寺裏塔，九層突兀入幽雲。下窺已覺紅塵別，低語猶疑碧落聞。秦望山高如髻簇，照湖水闊若甌分。野人不管興亡事，空憑危欄到日曛。
泊禹祠 潘閬
禹廟高高萬木齊，蟾蜍影裏月光低。山中不慣聞寒漏，一夜猿驚與鳥啼。
癸未歲秋七月禱禹廟 潘閬
萬古稽山下，森森大禹祠。幽人來暗禱，靈魄望潛知。帝慮河頻决，民憂業旋移。自慙無異策，載拜淚雙垂。
寄會稽仲休山人 潘閬
近携琴鶴遊東越，曾接談諧氣味深。佛意已知師達了，儒書却爲俗披尋。稽山有雪寒凝骨，鑑水無風冷徹心。別後相思向誰說，祗應霜鬢暗相侵。
題蕭山祇園寺門 潘閬
門掩多年生綠苔，想師心地似寒灰。勞心擾擾休來此，我是閒人尚不開。
送崇教大師惠思歸山 潘閬
受知聖睠與誰同，師號封題寄梵宮。爲謝國恩來闕下，又承天澤去山中。禪餘靜對江亭月，吟苦凉生海樹風。若到赤城逢羽客，但言孤鶴在金籠。
游當塗 潘閬
扁舟不復見袁宏，故壘猶連謝尚城。騎鯨仙子千年恨，化石佳人萬古情。牛渚磯前浪如屋，區區名利與生輕。
夏 潘閬
野花成子落，江燕引雛飛。暗草薰苔徑，晴楊拂石磯。
落花 潘閬
花殘雨又風，飄紫復飄紅。不到三春盡，都經數夜空。繞闌仍聚散，逐水尚西東。可惜多情蝶，徘徊晚照中。
遊龍虎山贈天師  其一 潘閬
遠挹高風自漢廷，老松猶带昔年青。留侯高卧衣冠冷，鼻祖重來印劍靈。鶴和猿吟清徹底，龍蟠虎踞翠爲屏。真人一笑梅花發，三十六天春不扃。
遊龍虎山贈天師  其二 潘閬
鐵鞋踏破幾山行，惟此山行越樣清。顧我塵中一簪紱，任他世上幾公卿。分安淡泊全真性，身厭輕肥已半生。漢鼎餘丹今在否，願須匕粒守三彭。
句  其一 潘閬
何須三叫絕，已恨一聲多。
句  其二 潘閬
莫嗟黑髮從頭白，終見黄河到底清。
句  其三 潘閬
到底不能成一曲。
句  其四 潘閬
土床安睡穩，紙被轉身鳴。
句  其五 潘閬
滁上相逢俱禁煙。
句  其六 潘閬
窺魚白鳥明殘照，抱石幽雲點半山。
句  其七 潘閬
歸來遍檢登科記，未見連年放弟兄。
句  其八 潘閬
峽口聞猿夜。
句  其九 潘閬
出秋霜，價錢可，贏得撥灰兼弄火，暢殺我。
句  其一○ 潘閬
散拽禪師來踘蹴，亂拖游女上秋千。
目存  其一 潘閬
詩題：古意首句：妾有羅衣裳。
目存  其二 潘閬
詩題：渭上秋夕閒望首句：秋色滿秦川。
清風十韻 張秉
何處來蘋末，蕭騷盡四鄰。金莖吹曉露，玉宇動輕塵。易水離歌闋，齊紈怨思新。泛蘭迷舊澤，落帽會佳辰。籬菊飄香遠，庭桐墜葉頻。帆開五湖客，槎去九霄人。曲沼鋪紋簟，平蕪偃綠茵。鴻飛資羽翮，鷹擊助精神。仙馭歸堪待，琴松韻更真。披襟同楚樹，千古自相親。
戊申年七夕五絕  其一 張秉
斜漢西傾桂魄新，停梭今夕度天津。世間縱有支機石，誰是成都賣卜人。
戊申年七夕五絕  其二 張秉
紅蕖爛熳碧池香，羅綺三千侍漢皇。阿母暫來成底事，茂陵宮桂已蒼蒼。
戊申年七夕五絕  其三 張秉
香階寶砌靜無塵，遥指星河再拜人。若把離情今夕說，世間生死最傷神。
戊申年七夕五絕  其四 張秉
北斗城高禁漏多，漢家宮殿奏笙歌。漫教青鳥傳消息，金簡長生得也麽。
戊申年七夕五絕  其五 張秉
珠箔風輕月似鈎，還看錦繡結高樓。堪傷乞巧年年事，未識君王已白頭。
鄭州聯句 張秉
函關秋霽雁初迴，六里商於曉色開。四皓有靈應笑我，謫官方始入山來。
句 張秉
疊石自然成鴈塔，貯泓依舊作龍塘。
禁林讌會之什 韓丕
鼇宮明麗倚春寒，讌會羣仙喜縱觀。聖作照臨新日月，御書飛動集龍鸞。綺談雅似聞天樂，瓊夜香勝飲露盤。坐久杳同玄圃外，吟餘飄若碧雲端。演綸視草微才怯，□□□□霈澤寬。因想前賢倍知幸，多云遭值太平難。
寄岳陽劉從事 韓丕
秋來憶故人，寓目臨大野。遠近聞清商，依稀奏豳雅。經霜樹半紅，無風葉自下。一片洞庭心，聊憑塞鴻寫。
菊 韓丕
造化功夫異異端，自緣開晚少人看。若教總似陶潛眼，肯向芳春賞牡丹。
代書寄集賢李昌武學士 錢熙
大庾山橫贛水濱，南飛一雁久離群。蓮花幕裏誰知我，竹葉樽前獨憶君。
雞冠花 錢熙
亭亭高出竹籬間，露滴風吹血染乾。學得京城梳洗樣，舊羅包却綠雲鬟。
九日溪偶成 錢熙
漁家深處住，鷗鷺泊柴扉。雨過山迷徑，潮來風滿衣。岸幽分遠景，波冷漾清暉。却憶曾遊賞，嚴陵有舊磯。
清源山 錢熙
巍峨堆壓郡城陰，秀出天涯幾萬尋。翠影倒時吞半郭，嵐光凝處滴疏林。
龍首山 錢熙
殘年仍置閏，五日恰逢春。携酒客獨嘗，敲門僧不嗔。雙松如拱立，萬井自橫陳。精舍故盤礴，元規塵上人。
句 錢熙
鶴歸已改新城郭，牛卧重尋舊墓田。
寒食訪僧 鄭文寶
客舍愁經百五春，雨餘溪寺綠無塵。金花開處鞦韆鼓，粉頰誰家鬭草人。水上碧桃流片段，梁間新燕語逡巡。高僧不飲客携酒，來勸先朝放逐臣。
郢城新亭 鄭文寶
每到新亭即厭歸，野香經雨長松圍。四簷山色消繁暑，一局棋聲下翠微。冰片角巾簪澗月，錦文拳石砌苔磯。近來學得籠中鶻，迴避流鶑笑不飛。
寒食日經秀上人房 鄭文寶
花時懶看花，來訪野僧家。勞師擊新火，勸我雨前茶。
過信陽軍白雪驛 鄭文寶
得罪先朝出粉圍，五原功業有誰知。年餘放逐無人識，白雪關頭一望時。
送曹緯劉鼎二秀才 鄭文寶
旦夕春風老，離心共黯然。小舟聞笛夜，微雨養花天。手筆人皆有，曹劉世所賢。郴侯重才子，從此看鶑遷。
送枝江秦長官罷秩 鄭文寶
衆論才名外，親人似古人。官嫌容易達，家愛等閑貧。解印詩權在，移風澤國春。政聲交不得，慚見數鄉民。
溫泉 鄭文寶
潺湲如燎嶺雲陰，玉石魚龍換古今。只見開元無事久，不知貞觀用功深。籠無解語衣無雪，堆有黄沙粟有金。惆悵群邪負恩澤，始知夷甫少經心。
讀江總傳 鄭文寶
行人慵過景陽宮，宮畔離離禾黍風。庭玉有花空怨白，井蓮無步莫愁紅。吟詩功業才雖大，亡國君臣道最同。爭忍暮年歸故里，綸竿迴避釣魚翁。
爽約 鄭文寶
吟遶虛廊更向闌，繡窗燈影背欄干。燕棲鶑宿無人語，一夜蕭蕭細雨寒。
題松滋東禪院 鄭文寶
百花深處小危樓，千步蒼苔到葉舟。一夜楚江寒食雨，離人白盡未歸頭。
雙筍石 鄭文寶
流水驚前事，清風似昔時。重吟金谷詠，如見峴山碑。
香木槽 鄭文寶
沉檀香植在天涯，賤等荆衡水面槎。何必爲槽飼雞犬，不如煨燼向豪家。
題緱氏山王子晉祠 鄭文寶
秋陰漠漠秋雲輕，緱氏山頭月正明。帝子西飛仙馭遠，不知何處作吹笙。
絕句三首  其一 鄭文寶
亭亭畫舸繫寒潭，直到行人酒半酣。不管煙波與風雨，載將離恨過江南。
絕句三首  其二 鄭文寶
一夜西風旅雁秋，背身調鏃索征裘。關山落盡黄榆葉，駐馬誰家唱石州。
絕句三首  其三 鄭文寶
江雲薄薄日斜暉，江館蕭條獨掩扉。梁燕不在人事改，雨中猶作一雙飛。
句  其一 鄭文寶
水暖鳬醫行哺子，溪深桃李卧開花。
句  其二 鄭文寶
百草千花路，華風細雨天。
句  其三 鄭文寶
過關已躍樗蒲馬，誤喘猶驚顧兔屏。
句  其四 鄭文寶
星沉會節歌鐘早，天半上陽煙樹微。
句  其五 鄭文寶
越絕曉殘蝴蝶夢，單于秋引畫龍聲。
句  其六 鄭文寶
杜曲花光濃似酒，灞陵春色老於人。
句  其七 鄭文寶
滿帆西日催行客，一夜東風落楚梅。
句  其八 鄭文寶
失意慣中遷客酒，多年不見侍臣花。
句  其九 鄭文寶
舊井霜封仙界橘，雙溪晴落海邊鷗。
句  其一○ 鄭文寶
人辭碧落春風晚，花老朱陵古渡頭。
句  其一一 鄭文寶
承露氣清駒送日，觚稜人靜鳥呼風。
句  其一二 鄭文寶
鬢間相似雪，峰外寂寒煙。
句  其一三 鄭文寶
眼界入去中。
句  其一四 鄭文寶
久欠遊山債。
句  其一五 鄭文寶
偷分暇日工。
句  其一六 鄭文寶
登臨雖未立。
思古堂 陳世卿
思古堂前酒一尊，共談時事出孤村。臨期上馬無他囑，多買詩書教子孫。
翠竹峰 陳世卿
翠竹峰前是我家，歸來重整舊生涯。煙霞尚有留人意，爭奈門前駟馬車。
淘金山 陳世卿
未覆一簣土，便作千仞觀。一自登巉巖，培塿視群山。
遊黄楊巖 陳世卿
朔風夜號空，于隅幾枝木。深山自春色，芳草不凋綠。朋來得進遊，招提藏翠麓。新酒赤如丹，竹萌肥勝肉。一醉出門去，缺月掛修竹。歸路沙溪淺，危橋濺寒玉。夜過渭濱居，門庭應不俗。對座寂無言，泉聲如擊築。宗明更可人，相邀勤秉燭。開緘得捷音，豺狼俱面北。迴櫂今可矣，賞心嗟未足。西去有奇巖，祥雲覆華屋。箕踞列千人，未充空洞腹。更約林宗俱，來伴白雲宿。
高巖立春日 王世則
二年白玉堂，揮翰供帖子。風生起草臺，墨照澄心紙。三年文昌省，拜賜近天咫。紅蓼肦御盤，金幡裊宮蕊。晚爲日南客，環堵隠烏几。朝來聞擊鼓，土牛出墟市。幽懷不自閒，欲逐春事起。安是五畝園，種蔬引江水。
遊真祺觀 邵奕
肩輿迢遞訪遊仙，自是山中別有天。松影參差籠玉殿，鶴聲嘹喨下芝田。青蒼巘色臨門外，斷續泉流遶檻前。便可相從解簪紱，時清難戀薜蘿烟。
句  其一 馮伉
算來真是風騷將，李杜壇邊好策勳。
句  其二 馮伉
傳語東歸王副使，也須別却海棠回。
登第遺鄉人 李巽
當年蹤跡困泥塵，不意乘時亦化鱗。爲報鄉閭親戚道，如今席帽已離身。
題義門胡氏華林書院 李巽
孝義門風累世修，帝恩旌表耀南州。藏書不特延多士，貢幣仍聞亞列侯。高閣聲寒慈竹雨，小池香老瑞蓮秋。人來辱示朝賢什，吟咏渾消萬斛愁。
題鐵作池上亭 歐陽程
鑿開幽境泛流萍，迴合波閒小洞庭。寒影倒吞凌漢樹，冷光高浴半天星。魚翻綿鬣波紋皺，鷺洗霜翎水氣腥。昨夜蛟龍忽飛去，滿天風雨震雷霆。
句 夏侯嘉正
兩制誠堪美，青雲侍玉輿。
太虛觀 周絳
骨化黄金鶴化胎，仙翁輕舉出塵埃。石幢雲鎖水常在，玉馬星馳煉未回。綠草晚煙梅雨發，失藤餘萼麥風開。丹泉長活芙蓉死，會買張山卜築來。
題澹山巖 蔣緯
風生崖木響，靄散洞門寬。幽徑盤危入，青天一面看。三冬僧定煖，五月客游寒。縱有通神筆，亦應圖出難。
答陳摶 葛守忠
華嶽三峰客，幽居不記年。煙霞爲活計，雲水作家緣。種藥茅庭畔，栽松澗壑邊。暫離仙洞去，可應帝王宣。
送人南歸 王操
相送當摇落，孤舟泛渺瀰。去帆看已遠，臨水立多時。別浦寒鴻下，空山夜鶴移。他年重會面，冷鬢共成絲。
喜故人至 王操
地僻無賓侶，柴門畫始開。谿山寒葉落，江國故人來。話舊驚霜鬢，論詩滯酒杯。相留喜同宿，不寐曙光回。
上李昉相公  其一 王操
弱冠登龍入粉闈，少年清貴古來稀。袖中詔草朝天去，頭上宮花侍宴歸。卓筆玉堂寒漏迥，捲簾池館水禽飛。三台位近猶多遜，閒聽秋霖憶翠微。
上李昉相公  其二 王操
朝苑優游數十春，文章敵手更無人。對敭旒冕如僚友，下直門闌似隠淪。倚檻白雪供醉望，搘筇黄葉落吟身。年來得意知難絕，大半門生作侍臣。
洛陽春 王操
帝里山河景莫裁，就中春色似先來。暖融殘雪當時盡，花得東風一夜開。艷日綺羅香上苑，沸天簫鼓動瑶臺。芳心只恐煙花暮，閒立高樓望幾回。
村家 王操
野景村家好，柴籬夾樹身。牧童眠向日，山犬吠隨人。地僻鄉音別，年豐酒昧醇。風光吟有興，桑麥暖逢春。
塞上 王操
無定河邊路，風高雪灑春。沙平寬似海，鵰遠立如人。絕域居中土，多年息戰塵。邊城吹暮角，久客自悲辛。
遊邊上 王操
佩劍游邊地，悲風捲敗莎。鵰饑窺壞塚，馬渴嗅冰河。塞闊人煙絕，春深霰雪多。蕃戎如畫看，散騎立高坡。
并州道中 王操
從軍無住計，近臘塞門行。風劈面疑裂，凍粘髭有聲。太陽過午暗，暮雪照入明。馬上聞吹角，依依認漢城。
贈劉將軍 王操
三十懸鈎事聖朝，功名常愛霍嫖姚。錦衣香重花垂足，玉带光寒雪遶腰。秣馬暖思秦地草，弦弓秋憶雁門鵰。清時閒却英雄興，醉聽笙歌擲酒瓢。
黄葵 王操
昔年南國看黄葵，雲鬢金釵向後垂。今日林容籬落下，秋風寂寞兩三枝。
題水心寺壁 王操
分飛南渡春風晚，却返家林舊業空。無限離情似楊柳，萬條垂向楚江東。
句  其一 王操
馬摇金勒嘶村墅，人搶花毬落野田。
句  其二 王操
彩牋分捲碧雲薄，臘燭對燒紅淚乾。
句  其三 王操
堂親垂白日，稚子欲行時。
偈 釋知幻
當初不肯住長安，現相須歸泗水間。今日又還思展化，東來海上鎮狼山。
述懷二首  其一 郭昭乾
箕穎久淪沒，矯矯誰能羣。憶昔讓王者，高風殊可聞。我懷在寥廓，思勒滄浪勳。何時凌紫蹻，翛然絕塵氛。
述懷二首  其二 郭昭乾
皇皇長安都，赫赫金張第。車馬競奔趨，窮達在片議。綺麗世所欣，崇高物恒忌。何如古逸民，蓬門卧幽閟。
移家 郭昭乾
大道夷且長，捷徑自窘步。借問漫游人，胡爲局紆路。我馬亦既秣，風雲豈馳騖。遷喬非所期，舍筏聊自渡。世途良足吁，更駕循軌度。
送汝端兄南還兄自詫有仙授異丹故篇中及之 郭昭務
一榻清風喜共攀，又携姜被惜間關。虛誇海外千年藥，不借平原十日閒。鴻雁幾時纔北向，蓴鱸有約竟南還。野情縱合江南老，春草相期一解顔。
螺江廟 陳誼
廟裏杉松蕭颯風，廟前江水碧溶溶。凭闌不見當時事，落日遠山千萬重。
酬种放徵君一百韻 王禹偁
太歲在辛卯，九月萬木落。是時太陰虧，占云臣道剝。王生出紫微，譴逐走商洛。扶親又抱子，迤邐過京索。弊車載書史，病馬懸囊橐。西都不敢住，空負香山約。閿鄉正南路，秦嶺峭如削。肩輿礙巨石，十步三四却。妻孥亦徒步，磧礫不容脚。山店蓋木皮，烟火渾燻灼。夜深聞贙虎，全家屢驚戄。山泉何縈回，切冽無橋彴。卸鞍引羸蹄，解襪事芒屩。晨瀾髮可鑑，朝涉脛如斮。商山六百里，天設皆巖崿。上洛在其中，狴牢曾未若。逐臣自可死，何必在遠惡。刺史不我顧，古寺聊淹泊。卜居雜民甿，致養無精糳。知道由自寬，有親强爲樂。側聞种先生，終南卧雲壑。長沮既躬耕，元禮仍開學。王績婦未娶，介潔翹孤鶴。之推母偕隠，教誨脩天爵。詩情亦嗜酒，道氣不服藥。田衣剪荷芰，野飯烹茝蒻。霧豹澤文彩，冥鴻避矰繳。肯從羔雁聘，唯恐簪裾縛。如何宋右史，斥鷃議鵰鶚。玄纁與丹詔，恩禮誠非薄。仍敕京兆府，敦諭辭恭恪。先生戀板輿，純孝心堅確。散髮走烟巒，拜章謝恩渥。巨材猶在澗，大玉不出璞。使者遂空迴，軟輪何寂寞。賢母召徵君，庭責詞嗃嗃。胡爲事章句，漏名入街郭。府縣污我山，胥徒噪吾幄。以茲近聲利，安得成高邈。誓將徙窮谷，庶可逃喧濁。先生拜引過，爲壽開樽杓。陶陶又熙熙，何啻聞竽籥。人傳到遷客，面目敦慙怍。器小識不遠，當年事頭角。遭時得一第，游宦何齷齪。逐羶甚蚍蜉，鬭耀同𧐔𧕋。宰邑乏弦歌，諫垣無謇諤。便蕃朱紫綬，僭忝絲綸閣。方號騤騤龍，已困狺狺㹱。待罪始知非，咄哉昧先覺。一聆高世行，罪髮庸可擢。忍耻賦三章，塵埃寄寥廓。明年會恩宥，量移井蛙躍。靡暇謁南山，征途望西嶽。黄河波洶湧，白逕苔班駁。中條圍解縣，五老烟齪齪。此焉爲郡副，烏敢事隕穫。籠禽幸未死，尚且謀飲啄。米呼村婢舂，樵雇山僮斫。餵馬捽寒蕪，看書爇秋籜。信口亦吟哦，放心無適莫。君恩已絕望，人事終難度。相府一張紙，喚起久屈蠖。誠知有梁棟，未忍棄榱桷。五城天上開，三殿雲間卓。重取故衣冠，籠裹山猱玃。病翼得風雲，壞牆勞赭堊。諫官與史氏，舊職聊羈絡。舉袖拂石螭，凝眸睨金雀。冥心想前事，一夢何揮矐。長恐先生聞，倚松成大噱。關中朋友來，遺我神仙作。繁華遠客騎，錚鏦美人錯。古澹啜鉶羹，文雅鏗木鐸。千言距百韻，旨趣何綽綽。孰念氣如虹，翻然輕抵鵲。俊甚麻姑抓，快比屠門嚼。渾金豈在鎔，尺璧寧施琢。愈風齊捧檄，忘味同聞樂。致之向懷袖，日夕芬蘭若。褒我塵俗韻，鉛刀化干鏌。同聲必有應，過實還疑謔。盛夸山中事，雲屋張霞幕。蘭芽含露採，石髓和煙酌。巢由泉滌耳，園綺芝盈握。有時上絕頂，星斗近可摸。下視塵世人，營營似螶𧎾。男兒既束髮，出處岐路各。苟非秉陶鈞，即去持矛槊。致主比唐虞，安邊如衛霍。不爾爲逸人，深居返吾樸。胡然自碌碌，名節日銷鑠。行年過半世，功業欠圭勺。無術鑄五兵，使民興錢鎛。無材統六師，逐寇開沙漠。空言說王道，肆眼看人瘼。多慙指佞草，虛效傾心藿。一覽大雅文，起予亦何博。况茲山野性，謨畫昧方略。搔首謝朝簪，行將返耕鑿。
寄獻鄜州行軍司馬宋侍郎 王禹偁
鉅賢如木鐸，一振聲蓋代。丈人文曲星，譴謫落下界。辭源發崑崙，意盡若到海。昔在神德朝，少秀負文彩。擢第應制舉，召試拂華蓋。醉揮拔萃判，一字不復改。傳寫遍都下，紙貴無可買。一命佐著作，蕓閣垂纓珮。歌詩數千首，人口炙與鱠。志大輕俸錢，痛飲負酒債。庸蜀既即敘，出命玉津宰。題柱薄長卿，銘閣笑張載。錦水清見髮，峨嵋綠于黛。物華曾不負，詩酒聊自待。旨甘豈擇祿，印綬久不解。陶潜腰任折，萊子衣有彩。蹉跎歷四邑，塵土不可擺。吾皇在藩邸，聞名四聰駭。即位未浹旬，獨許延英對。相見恨已晚，欣然契嘉會。諫官聊假道，紫微遽真拜。制誥復西漢，碑板揭東岱。金鑾赴夜召，顧問及遠大。白麻幾千紙，意出元白外。薦賢恐不及，誘善曾無怠。當朝自獨步，晚節亦泛愛。有別樂聞韶，無譏詩自鄶。賤子在廣場，知見殊流輩。進士數且千，馳鶩稱俊邁。人人握靈蛇，許我珠無纇。超拔冠多士，權貴不得礙。御前中科第，閣下備寮寀。詎惟師碩德，常許接佳話。國朝大手筆，日夕期鼎鼐。胸中泰山雲，舒卷何霮䨴。言下傅巖雨，蓄縮未霶霈。吾道遂難行，一旦同得罪。典午信冗散，貳車更狼狽。商於甚僻陋，鄜畤近山塞。共月踰千里，便風無一介。何當遂乘桴，侍坐浮渤澥。大笑引淳風，樽前一長噫。今茲當委順，自昔無芥蠆。投詩助醉吟，入室生徒在。
寄題陝府南溪兼簡孫何兄弟 王禹偁
申湖在陝服，自昔名所重。許昌遺唐律，人口尚傳誦。舊迹固蓁莽，勝概猶出衆。前年謫商於，過此方憂恐。無暇濯溪泉，惻惻心甚痛。量移遇恩宥，方寸稍放縱。故人孫漢公，勤懇事迎送。柅車得三宿，延我入溪洞。春殘尚有蝶，夏首始見蝀。朱櫻實頗繁，黄鳥聲亦哢。地幽接府署，亭高瞰村壟。縈砌水逶迤，入簷山巃嵷。鯉翻自躍金，蝸曳燒餘汞。石危君子介，筍亂小人勇。虛凉集鷗鷺，爽塏無蚊蠓。芰葉巧如剪，萍根密非種。逕苔自斑駁，岸草互蓊菶。官醖綠開瓶，時果青出籠。醉中猛別後，依約似一夢。唯愁當要路，時復棲闒茸。解梁雖近山，墝埆費耕墥。常風有盬南，日夕塵塕埲。雲泉既遼遠，草樹非秀聳。况茲炎蒸月，縶縛何所動。緬懷八龍會，南溪與誰共。棣萼本多才，甘棠應少訟。枕簟與琴書，鴒原聊自奉。篇章取李杜，講貫本姬孔。古文閱韓柳，特策開晁董。清吹席上來，當暑閉冰凍。菱脆擘瓊枝，瓜甘浮蜜筩。氣秋綠篠戰，露曉圓荷捧。照湖小賀監，溪堂輕馬總。此景且不同，此懷可長慟。平生好泉石，况復官散冗。近聞田紫微，漣水許就俸。援例苟得請，申湖當入用。終老占溪居，卧看秋泉湧。
七夕 王禹偁
去年七月七，直廬閑獨坐。西日下紫微，東窗暈青瑣。露柳蜩忽鳴，風簾燕頻過。寂寂紅藥階，槿花開一朵。時清無詔誥，性澹忘物我。兀然何所營，橫枕通中卧。夢入無何鄉，蛺蝶甚幺麽。孰謂處深嚴，自得放慵惰。中官傳宣旨，御詩令屬和。驚起儼衣冠，拜舞蒼苔破。逸翰龍蛇走，雅調金石播。洋洋百世音，乃賡强牽課。暮隨丞相出，自謂天上墮。歸來備乞巧，酒肴間瓜果。海物雜時味，羅列繁且夥。家人樂熙熙，兒戲舞娑娑。寵辱方若驚，倚伏忽成禍。九月謫商於，羈縻復窮餓。鳳儀困鴟嚇，驥足翻鼈跛。山城已僻陋，旅舍甚叢脞。夏旱麥禾死，春霜花木挫。吾親極衰耄，吾命何轗軻。稚子啼我前，孺人病我左。玄髮半凋落，紫綬空垂拖。客計魚脫泉，年光蟻旋磨。昨夜枕簟凉，西郊忽流火。河漢勢清淺，牛女姿婀娜。商土本磽瘠，商民久勞癉。霜旱固不支，水潦復無柰。居人且艱食，行商不通貨。郡小數千家，今夕唯愁呵。吾兒索來禽，傾市得一顆。舉家成大笑，愁眉略舒軃。自念一歲間，榮辱兩偏頗。頼有道依據，故得心安妥。窮乎止旅人，達也登王佐。匏瓜從繫滯，糠粃任揚簸。批鳳不足言，失馬聊自賀。委順信吾生，無可無不可。
讀漢文紀 王禹偁
西漢十二帝，孝文最稱賢。百金惜人力，露臺草芊眠。千里却駿骨，鸞旗影遷延。上林慎夫人，衣短無花鈿。細柳周將軍，不拜容櫜鞬。霸業固以盛，帝道或未全。賈生多謫宦，鄧通終鑄錢。謾道膝前席，不如衣後穿。使我千古下，覽之一泫然。頼有佞倖傳，賢哉司馬遷。
合崖湫 王禹偁
合崖何嵌崆，湫水何浺瀜。渟污暨積潦，滯泥不朝宗。有時見鬼怪，無人薦王公。止可飲麋鹿，未嘗産蛟龍。山甿自神之，祠祀衆口同。今春商於旱，太守職憂農。先請境內山，熊耳有如聾。乃迎是湫水，盈乎素缶中。州民與郡吏，覡女雜巫童。朝祈又夕禱，拜起虔且恭。馨爐復奠爵，牲幣潔而豐。適與天雨會，三日勢濛濛。致謝送水歸，盡禮有始終。水旱蓋定數，災祥與政通。傅巖道喪久，咄爾貪天功。
吾志 王禹偁
吾生非不辰，吾志復不卑。致君望堯舜，學業根孔姬。自爲志得行，功業如臯夔。既登俊秀科，又在清切司。諫紙無直言，綸誥多愧辭。黽勉爲何事，親老與妻兒。一旦命執法，嫉惡寄所施。丹筆方肆直，皇情已見疑。斥逐深山中，窮辱何羸羸。于張及不得，安用此生爲。
携稚子東園刈菜因書觸目兼寄均州宋四閣長 王禹偁
大燕引新雛，小鴉哺老烏。青青樹木間，禽鳥聲歡娛。我携二稚子，東園擷春蔬。可以奉晨羞，采采供貧厨。非肉誠不飽，割身實無餘。緬懷宋閣老，同日出京都。謫宦不携家，留妻事老姑。塊然武當下，此樂固亦無。
四皓廟  其一 王禹偁
秦皇焚舊典，漢祖溺儒冠。萬民在塗炭，四老方宴安。白雲且高卧，紫芝非素餐。南山正優游，東朝忽艱難。高步揖萬乘，拂衣歸重巒。飛鴻自冥冥，束帛徒戔戔。古廟對山開，清風向人寒。更無隠遁士，空有賓客官。况我謫宦來，塵跡污祠壇。朝衣慚蕙带，佩玉愧紉蘭。或依階下樹，陶暑解馬鞍。或借廟前水，乘秋把魚竿。吾道多齟齬，吾生利盤桓。登山殊未倦，飲水聊盡驩。精靈莫相笑，此意樂且盤。
四皓廟  其二 王禹偁
小言望小利，載在禮經中。遂有鷹犬輩，拔劍各爭功。一出定萬乘，去若冥冥鴻。寂寂千古下，孰繼採芝翁。
不見陽城驛 王禹偁
不見陽城驛，空吟昔人詩。誰改避賢郵，唱首元微之。微之謫江陵，顦悴爲判司。路宿商山驛，一夕見嗟咨。所嗟陽道州，抗直貞元時。時亦被斥逐，南荒終一麾。題詩改驛名，格力何高奇。樂天在翰林，亦和遷客詞。遂使道州名，光與日月馳。是後數十年，借問經者誰。留題富水驛，始見杜紫微。紫微言驛名，不合輕改移。欲遣朝天者，惕然知在茲。一以諱事神，名呼不忍爲。一以名警衆，名存教可施。爲善雖不同，同歸化之基。邇來又百稔，編集空鱗差。我遷上雒郡，罪譴身縶維。舊詩猶可誦，古驛殊無遺。富水地雖在，陽城名豈知。空想數君子，貫若珠纍纍。三章詩未泯，千古名亦隨。德音苟不嗣，吾道當已而。前賢尚如此，今我復何悲。題此商於驛，吟之聊自貽。
感流亡 王禹偁
謫居歲云暮，晨起厨無烟。頼有可愛日，懸在南榮邊。高舂已數丈，和暖如春天。門臨商於路，有客憇簷前。老翁與病嫗，頭鬢皆皤然。呱呱三兒泣，呱呱一夫鰥。道糧無斗粟，路費無百錢。聚頭未有食，顔色頗饑寒。試問何許人，答云家長安。去年關輔旱，逐熟入穰川。婦死埋异鄉，客貧思故園。故園雖孔邇，秦嶺隔藍關。山深號六里，路峻名七盤。襁負且乞丐，凍餒復險艱。唯愁大雨雪，殭死山谷間。我聞斯人語，倚戶獨長歎。爾爲流亡客，我爲冗散官。左宦無俸祿，奉親乏甘鮮。因思筮仕來，倏忽過十年。峨冠蠹黔首，旅進長素餐。文翰皆徒爾，放逐固宜然。家貧與親老，睹翁聊自寬。
除夜 王禹偁
四十强而仕，禮文可遵守。筮仕已十年，明朝三十九。自知得祿早，左宦誠宜有。年雖過潘岳，未爲全白首。貧猶勝墨子，黔突聊供口。若比張辟彊，吾甘爲老醜。若比太公望，吾方爲少秀。任從新歲來，且獻高堂壽。更解金貂冠，多貰商山酒。
竹䶉 王禹偁
商嶺多修篁，蒼翠連山谷。有鼠生其中，薦食無厭足。春筍齧生犀，秋筠折寒玉。飫飽致肥腯，優游恣蕃育。林密鳶不攫，穴深犬難逐。鳳凰餓欲死，彼實無一掬。唯此竹間䶉，琅玕長滿腹。暖戲綠叢陰，舉頭傲鴻鵠。不知商山民，愛爾身上肉。有鍤利其鋒，有錐銛于鏃。開穴窘如囚，洞胸聲似哭。膏血尚淋灕，携來入市鬻。竹也比賢良，鼠兮類盲俗。所食既非宜，所禍誠知速。吁嗟狡小人，乘時竊君祿。貴依社樹神，俸盜太倉粟。笙簧佞舌鳴，藥石嘉言伏。朝見秉大權，夕聞罹顯戮。李斯具五刑，趙高夷三族。信有司殺者，在暗明於燭。彼狡勿害賢，彼鼠無食竹。
觀鄰家園中種黍示嘉祐 王禹偁
比鄰有閑園，瓦礫雜荆杞。未嘗動耕牛，但見牧羣豕。今夏赤旱天，斲琢誰家子。播種甚莽鹵，苗稼安能起。秋來連月雨，柴門晝不啟。新晴一携杖，出戶聊徙倚。重到田中立，黍稷何薿薿。吐穗欲及肩，鳥雀聲亦喜。力穡乃有秋，斯言不虛矣。向使懶種植，荒榛殊未已。有書閑不讀，爲學還如此。
蔬食示舍弟禹圭并嘉祐 王禹偁
吾爲士大夫，汝爲隸子弟。身未列官常，庶人亦何异。無故不食珍，禮文明所記。况非膏粱家，左宦乏貲費。商山水復旱，穀價方騰貴。更恐到前春，藜藿亦不繼。吾聞柳公綽，近代居貴位。每逢水旱年，所食唯一器。豐稔即加籩，列鼎又何愧。且吾官冗散，適爲時所棄。汝家本寒賤，自昔無生計。菜茹各須甘，努力度凶歲。
懷賢詩 桑魏公 王禹偁
魏公王佐才，獨力造晉室。揮手廓氛霾，放出扶桑日。感慨會風雲，周旋居密勿。下民得具瞻，上帝賚良弼。沉沉帷幄謀，落落政事筆。品流遂甄別，法令頗齊一。跋敕朝據案，論兵夜造膝。多士若鴛鴻，官材咸有秩。諸侯如狼虎，請謁盡股栗。秉鈞多事朝，綽綽有紀律。遠將留侯比，近以贊皇匹。志在混車書，誓將闡儒術。皇天未厭亂，運去何飈欻。高祖厭寰區，少帝無始卒。老成既疏遠，羣小相親昵。黷武兵漸驕，倒懸人不恤。和親絕强虜，謀帥用悍卒。魏公在藩垣，上疏論得失。七事若丹青，辭切痛入骨。忠言殊不省，直道果見屈。鐵馬從北來，煙塵晝蓬勃。穹廬易市朝，左袵雜纓紱。主辱臣不死，囚縛自安逸。唯公獨遇害，身殞名不沒。惜乎英偉才，濟世功未畢。一讀晉朝史，遺恨空鬰鬰。子孫亦不振，天道難致詰。
懷賢詩 李兵部 王禹偁
有唐張曲江，盛名何暐曄。請誅安祿山，先覺不見納。胡雛有反相，其事遠相接。賢人何代無，舊史聊可獵。兵部事晉朝，文學中科甲。强臣方跋扈，朝士多恇怯。獨持上方劍，願斬奔鯨鬣。堂堂張彥澤，反勢淩閶闔。拜章請顯戮，直氣不可壓。三進叩玉墀，植笏立蓂莢。皇情彌慰撫，清問屢應答。終焉念小恩，曾不顧大業。高吟歸去詩，潺湲淚承睫。旋踵即亂華，有同虞不臘。張公領鐵馬，朝市胡塵合。刺謁甚閑詳，辭氣殊不懾。虎狼不敢害，加禮爲下榻。當年棄謇諤，異代居調燮。相位席不暖，帝澤安可洽。斯人既淪亡，此風亦蕭颯。滑稽何足累，大節世已乏。安用學腐儒，矻矻守禮法。
懷賢詩 王樞密 王禹偁
西樞經緯才，慷慨遇真主。文學中甲科，風雲參霸府。直躬在密勿，未始畏彊禦。憑案讀古書，箕踞視太祖。澤欲浸生民，化將還邃古。拆寺遇武宗，排佛如韓愈。盡髮羣苾蒭，使之藝禾黍。兵威遂强盛，人力不耗蠹。世宗征淮甸，委任當留務。馬前拜侯伯，階下列椹斧。叱咤氣生風，將校汗如雨。手築太平基，胼胝不輟杵。具瞻人有望，衰運時不與。修短天難忱，殲奪民何怙。恩深與小斂，撫槨甚悲沮。云亡復殄瘁，前哲非虛語。世豈乏賢良，才難具文武。曆象過羲和，文章敵燕許。可能隨衆人，冥寞歸塵土。子孫雖衆多，必復事未睹。誰銘遷客詩，高揭王公墓。
五哀詩 故尚書兵部侍郎琅琊王公 王禹偁
琅琊名父子，少孤起徒步。贄謁桑魏公，藻鑑非易與。撫頂久歎惜，王楊許爲伍。諸侯取爲官，佐幕大名府。主帥杜重威，功大心跋扈。天驥被縶維，神龜罹網罟。六師薄孤壘，三面開生路。主人既釋放，賓筵因詿誤。逼脅本非辜，貶謫尋不赴。折腰紆墨綬，搨翼久未舉。梁竦耻州縣，長卿有辭賦。裏行旌邑政，柱史登朝序。抨彈志不樂，潤色才有素。錦窠應列宿，星垣吟藥樹。丹青生帝典，金玉鏗王度。東觀秉直筆，南宮司貢部。時英萃門下，藹藹騰嘉譽。鵬掀六月風，豹蔚七日霧。多才同列忌，嫉惡姦人怒。排斥屢專城，織羅仍典午。名宦頗流離，衣食常貧窶。文明起代邸，振拔非不遇。紫微雖正拜，白髮已遲暮。史魚直有遺，棖也剛不吐。非才占清列，志欲投兕虎。英俊在草萊，力能生翅羽。毀譽兩無私，華衮間蕭斧。掌選循故實，尹京恥鉤距。名位僅三事，疾瘵嬰二豎。告滿拜貳卿，君恩慰沉痼。終見哲人萎，蕭蕭空壠墓。鯉庭有令嗣，鳳閣登仙署。兩制列門生，九原應自許。蒼蒼猶足信，吾道似有訴。餘慶在子孫，明明深可據。
五哀詩 故尚書虞部員外郎知制誥貶萊州司馬渤海高公 王禹偁
文自咸通後，流散不復雅。因仍歷五代，秉筆多艷冶。高公在紫微，濫觴誘學者。自此遂彬彬，不蕩亦不野。惜哉傷躁進，忤旨出閣下。吾君登大寶，兌澤連霶灑。均陽又淮陽，移徙曾不暇。遂無牽復命，虛偶文明化。何路得自新，賫志入長夜。人謂責太深，終于郡司馬。